George Harrison

Stručný prehľad

Po rozpade skupiny The Beatles mal Harrison úspešnú sólovú umeleckú kariéru ako člen superskupiny nazvanej Traveling Wilburys.
Bol obdivovateľom indickej kultúry a hinduizmu. Tieto dva záujmy hrali dôležitú úlohu v jeho živote a v jeho tvorbe. Bol napríklad jedným z prvých, kto predviedol západným poslucháčom populárnej hudby indický strunový hudobný nástroj: sitar.
Bol jedným zo skladateľsky najúspešnejších členov skupiny The Beatles. Hneď v roku 1970 vydal svoj hit „My Sweet Lord“ za ktorým nasledovali ďalšie: „Give Me Love (Give Me Peace on Earth)“ (1973), „All Those Years Ago“ (1981) a „Got My Mind Set on You“ (1987). Všetky tieto štyri hity sa v čase svojho vydania dostali na prvé pozície v hudobných  rebríčkoch.
Trojalbumu Georga Harrisona All Things Must Pass patrí prvenstvo za najlepšie predávaný album sólovej tvorby bývalých členov skupiny The Beatles. Na nahrávaní tohto albumu sa spolupodieľali aj Eric Clapton, Ringo Starr, Phil Collins, Bob Dylan…
Harrison bol organizátorom prvého veľkého rockového benefičného koncertu, ktorý usporiadal 1. augusta, 1971 pod názvom The Concert for Bangladesh. Tohto koncertu sa zúčastnili Billy Preston, Leon Russel, Eric Clapton, Bob Dylan a Ringo Starr. Koncert zarobil pre UNICEF 243 418 USD a zisk z predaja hudobných a DVD nosičov z tohto koncertu ide na konto UNICEF dodnes.
George Harrison bol zakladateľom filmovej produkčnej spoločnosti Handmade Films, v ktorej boli angažovaní napríklad aj Madonna a členovia komediálnej skupiny nazvanej Monty Python. Táto spoločnosť pôvodne vznikla vlastne preto, lebo chcela dokončiť film tejto komediálnej skupiny s názvom Život Briana (Life of Brian), od nakrúcania ktorého v tom čase odstúpila spoločnosť EMI films.
Roku 2004 bol Geroge Harrison uvedený ako sólový umelec do rokenrolovej siene slávy.

Mladosť a začiatky

George vyrastal v harmonickej írskej katolíckej rodine (matka Louisa Harrisonová, otec Harold Harrison) v anglickom meste Liverpool spoločne s tromi súrodencami (sestrou Louise, bratmi Haroldom ml. a Petrom). Do školy začal chodiť na Dovedale Road Infants & Juniors School, v blízkosti Jednej zo slávnych liverpoolskych ulíc menom Penny Lane. Chodil na rovnakú základnú školu ako John Lennon, no nepoznali sa.
Na gymnáziu v Quarry Bank poznal Paula McCartneyho. Ako jedenásťročný sa dostal na Liverpool Institute for Boys, kde sa opäť stretol s Paulom McCartneyom. I keď sa George s Paulom McCartneyom poznali už od roku 1954, nespájal ich záujem o hudbu. V tom čase bývali obidvaja v tej istej štvrti Liverpoolu a chodili spolu tým istým (poschodovým) školským autobusom, niekedy spolu tajne pofajčievali na jeho hornom poschodí.
Neskôr ho Paul McCartney učil hrať prvé akordy. V trinástich rokoch Harrisonovi rodičia kúpili prvú gitaru. Po počiatočnom slabom záujme o hru začal George pravidelne cvičiť a robiť pokroky, počúval nahrávky a snažil sa ich napodobňovať. Stal sa natoľko posadnutý hraním na gitaru, že dokázal na nej hrať až do krvácajúcich prstov. Po čase mu matka kúpila poriadny nástroj. Aby mame George splatil výdavky, ktoré s kúpou tohto nástroja mala, nastúpil ako poslíček u mäsiara. Školu Liverpool Institute for Boys neukončil, opustil ju a stal sa elektrikárskym učňom v obchodnom dome. V tej dobe založil svoju prvú hudobnú skupinu The Rebels. Jeho veľkým vzorom bol americký gitarista Buddy Holly.

Od Quarrymen po The Beatles

McCartney v roku 1958 zoznámil Harrisona s Johnom Lennonom a priviedol ho do ich hudobnej skupiny Quarrymen, ktorá si neskôr zmenila názov na na Johnny and the Moondogs. V roku 1959 sa skupina znovu premenovala, tentoraz na The Silver Beetles. Od roku 1960 si názov skupiny skrátili na The Beatles, použili slovnú hračku, ktorá spojila chrobákov (beetles) s rytmickým úderom, tepom (beat). George nebol oficiálne oslovený aby sa stal členom skupiny. Vzhľadom na svoj vek oproti ostatným členom vyzeral ako dieťa. Príležitostne ho však požiadali aby s nimi hral na gitaru. Skupina dostala angažmán v nemeckom Hamburgu. George v tom čase ešte nebol plnoletý a nemal pracovné povolenie a tak bol predčasne vyhostený z Nemecka späť do Anglicka. Po odchode pôvodného basového gitaristu skupiny Beatles, Stuarta Sutcliffa jeho nástroj preberá Paul McCartney a McCartneyovu sólovú gitaru preberá George Harrison. Do skupiny zapadol aj preto, lebo ju svojim vzhľadom dopĺňal: Lennon bol oficiálnym lídrom, McCartney bol považovaný za „švárneho chrobáka“ a Harrison bol svojim detským vzhľadom príťažlivý. Hlavne v začiatkoch George nebol technicky skúseným v hre na gitaru. Pri nahrávaní v štúdiu niekedy musel McCartney stáť nad ním a dávať pozor aby zahral to, čo bolo skomponované, inokedy ho pri nahrávaní drezúroval ich producent George Martin. Časom sa vypracoval a koncom 60. rokov bol George Harrison preslávený svojou originálnou technikou v hre na rytmickú a sólovú gitaru.
V začiatkoch skupiny The Beatles boli hity skupiny väčšinou skomponované legendárnou dvojicou John Lennon (text, poetika, hudba)/ Paul McCartney (hudba, text). George Harrison v tom čase mnoho príležitostí k presadzovaniu vlastnej tvorby nedostal. Kým nebol vydaný album Revolver jeho skladby sa na albumoch objavovali iba výnimočne.
Počas beatlemánií bol Harrison charakterizovaný ako tichý beatle. Bol známy svojou uzavretou povahou a sklonom k vyhýbaniu sa odpovediam na tlačových konferenciách.
V roku 1964 spoznal George pri natáčaní filmu Ťažký deň modelku Pattie Boyd. Svadbu mali 21. januára 1966.
V rokoch 1966 až 1969 mal George problémy s drogovou závislosťou. Užíval LSD, marihuanu… Na albume Rubber Soul z roku 1965 sú nahrané prvé Georgove pokusy v hre na indický strunový nástroj, sitar. V tej dobe sa stretol s Ravim Shankarom, indickým hudobným skladateľom a predovšetkým vynikajúcim hráčom na tento nástroj, ktorý sa stal jeho priateľom a učiteľom. George sa začal intenzívne zaujímať o indickú kultúru a meditáciu. V roku 1969 sa George stal význačným priaznivcom hnutia Hare Krišna, odpútal sa tak od drog, ale zároveň to narušilo jeho súkromný život a manželka Pattie Boyd po osobných nezhodách odchádza k Ericovi Claptonovi.

Sólová kariéra

Ešte počas pôsobenia v Beatles vydáva Harrison dva sólové albumy – Wonderwall Music (1968) a Electronic Sound (1969), ktoré nemali u kritiky príliš priaznivý ohlas. V prvom prípade ide o soundtrack k filmu, v druhom o experimentálny album syntezátorovej hudby. 
V roku 1970 vychádza Harrisonovi veľmi úspešný album All Things Must Pass so slávnou skladbou „My Sweet Lord“ (ospevujúcou Krišnu), pre ktorú sa Harrison dostal v roku 1976 pred súd, kde bol obvinený z plagiátorstva (pre podobnosť so skladbou „He's So Fine“ z roku 1962 od newyorskej skupiny Chiffons).
1. augusta 1971 usporiadal George Harrison v newyorskej Madison Square Garden dobročinný koncert pre Bangladéš („Concert for Bangladesh“), krajinu, kde počas vojny za nezávislosť proti Pakistanu vplyvom cyklónu Bhola (r. 1970) došlo k obrovským záplavám a tým k humanitárnej katastrofe. Na koncerte vystúpila superskupina zložená z mnohých slávnych hudobníkov tej doby ako boli.: Bob Dylan, Eric Clapton, Ringo Starr, Billy Preston, Ravi Shankar… Z koncertu bol vydaný úspešný hudobný album a celovečerný film.
Po nasledujúcom vynikajúcom albume Living in the Material World zakladá George Harrison v roku 1974 vlastnú gramofónovú firmu Dark Horse. Album s rovnakým názvom nie je úspešný a jeho sólové turné po USA nie je príliš pozitívne prijaté kritikou. V roku 1974 žil George nejaký čas s modelkou Kathy Simmons, bývalou priateľkou Roda Stewarta. Potom začal jeho vzťah s Mexičankou Olivie Trinidad Ariasovou, sekretárkou firmy A&M, ktorá bola distribútorom albumov jeho hudobnej spoločnosti. Mesiac pred ich svadbou, 1. augusta 1978, sa im narodil syn Dhani.
V medziobdobí vydával Harrison i naďalej s väčším, či menším úspechom sólové albumy. Úspešnejší Thirty Three & 1/3 či George Harrison. Vždy však išlo o melodicky silné a textovo zaujímavé skladby, George sa stále držal svojho štýlu a odmietal prijímať vtedajšie hudobné trendy. Toto mohlo byť dôvodom, poklesu predajnosti jeho albumov.
Po smrti Johna Lennona (8. decembra 1980) sa Harrison izoloval od okolitého sveta a venoval sa väčšinou filmovej produkcii v novo založenej spoločnosti Hand Made Films a svojej rodine. Až v roku 1985 sa vrátil na koncertné pódium (v spomienkovom programe Carla Perkinsa). Vystúpil aj na charitatívnom koncerte vo Wembley.
V roku 1987 mu vyšiel nový album Cloud Nine, ktorý sa dostal do prvej desiatky rebríčkov hitparád a z albumu vyšiel i hitový singel „Got My Mind Set on You“. V roku 1988 sa Harrison spojil s hudobníkmi Royom Orbisonom, Jeffom Lynneom, Bobom Dylanom a Tomom Pettym a nahrávajú dva albumy superskupiny, ktorá si dala názov Traveling Wilburys.
Koncom 90. rokov začal Harrison (silný fajčiar) svoj boj s rakovinou. Najprv mu boli odstránené nádory v hrdle a neskôr aj na pľúcach.

Choroba a smrť

30. decembra 1999 vnikol do jeho domu Michael Abram, ktorý ho napadol s nožom a spôsobil mu viacnásobné bodné zranenia, medziiným mu spôsobil aj poranenie pľúc. Harrison spoločne s manželkou Oliviou s ním zápasili a podarilo sa im ho zadržať. 35 ročný Abram bol psychicky narušený, bol presvedčený, že ho George ovláda a že má poslanie od boha aby Harrisona zabil a bol neskôr zbavený právnej zodpovednosti za svoj čin. Po tejto príhode sa traumatizovaný Harrison ešte viac uzavrel pred okolitým svetom.
Roku 2001 sa George objavil ako hosť pri nahrávaní albumu Zoom skupiny Electric Light Orchestra, kde hral na bezpražcovej gitare a naspieval vokály. Nahrávania tohto albumu sa zúčastnil aj ďalší exbeatle Ringo Starr.
29. novembra, 2001 George Harrison podľahol rakovine pľúc v Los Angeles v Kalifornii. Podľa dostupných informácií bol jeho popol vysypaný do posvätnej indickej rieky Gangy. Krátko pred smrťou pracoval na novom albume, ktorý dokončili Jeff Lynne, syn Dhani a bubeník Jim Keltner. Bol vydaný pod názvom Brainwashed v roku 2002.